Къалмыкъ Юрэ ягу къагъэкIыж
Гъатхэпэм и 20-м Дунейпсо Адыгэ Хасэм зэIущIэ гуапэ щекIуэкIащ. Къэрал, политикэ, жылагъуэ лэжьакIуэ цIэрыIуэ, Урысей Федерацэм юстицэмкIэ и министру щыта, профессор, ЩIДАА-м и академик, Дунейпсо Адыгэ Хасэм и япэ президенту хэха Къалмыкъ Юрэ къызэралъхурэ илъэс 80 зэрырикъум теухуа пшыхьым кърихьэлIащ абы деджа, дэлэжьа, дэгъуэгурыкIуа ди лъэпкъэгъухэр.
Къалмыкъ Юрэ ягу къыщагъэкIыжа, абы и фэеплъыр гъэлъэпIэным ехьэлIауэ ящIахэр, дяпэкIэ ящIэн хуейуэ къапэщылъхэр щаубзыхуа зэIущIэм хэтащ КъБР-м и Правительствэм и УнафэщIым и къуэдзэ Фырэ Руслан, Дунейпсо Адыгэ Хасэм и тхьэмадэ Сэхъурокъуэ Хьэутий сымэ, нэгъуэщIхэри.
ЗэIущIэр къыщызэIуихым Сэхъурокъуэм жиIащ адыгэм и пщIэр иIэту, лъэпкъым ифI зыхэлъхэр сыт щыгъуи пхигъэкIыу псэуа лIы щэджащэм и IуэхущIафэхэр абы иужь итхэм гъуазэ яхуэхъун зэрыхуейр.
Къэралым, къыщалъхуа и лъахэм, къызыхэкIа и лъэпкъым хуэлажьэкIэрэ Къалмыкъым далъэгъуа хьэл-щэныфIхэрщ, лIыгъэрщ, адыгагъэрщ, пэжагъырщ, щIэныгъэм, политикэм, жылагъуэ гъащIэм щиIа зэфIэкIхэрщ къэпсалъэ дэтхэнэми къыхигъэщар, щыпсэуми, дунейм ехыжа нэужьи хуащI пщIэм и лъабжьэу къалъытар.
ЗэIущIэр зэрекIуэкIам теухуа тхыгъэ убгъуа ди газетым и къыкIэлъыкIуэ къыдэкIыгъуэхэм ящыщ зым тетынущ.
НэщIэпыджэ Замирэ.
Сурэтыр Къарей Элинэ трихащ.
